Dr Üsseri Santihanns-Gottesacker het vo 1845 bis 1868 bestande und isch dr Spiddalfriidhoof vom Spiddal im Markgroofler Hoof gsi, wo 1842 iigrichdet worde isch. Er isch uf ere Matte vom ehemoolige Johanniterorde dusse vor dr Stadtmuure zwüsche dr Strooss ins Elsass und em lingge Rhiiufer bim Santihannsdoor glääge. Vo 1868 aa het s Baudepartemänt s Gländ für die stedtischi Pflanzschuel brucht, wo 1886 zur Stadtgärtnerei worde isch. Hüte isch s Areal zum Däil überbaut und zum Däil dr Grüenpark Santihanns.